CELEX: 62004TN0161
Language: el
Date: 2004-04-26 00:00:00
Title: Υπόθεση Τ-161/04: Προσφυγή του Gregorio Valero Jordana κατά της Επιτροπής των Ευρωπαϊκών Κοινοτήτων

26.6.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 168/12
            
         Προσφυγή του Gregorio Valero Jordana κατά της Επιτροπής των Ευρωπαϊκών Κοινοτήτων
   (Υπόθεση Τ-161/04)
   (2004/C 168/24)
   Γλώσσα διαδικασίας: η ισπανική
   Ο Gregorio Valero Jordana, κάτοικος Βρυξελλών, εκπροσωπούμενος από τον δικηγόρο Massimo Merola, άσκησε στις 26 Απριλίου 2004 προσφυγή ενώπιον του Πρωτοδικείου των Ευρωπαϊκών Κοινοτήτων κατά της Επιτροπής των Ευρωπαϊκών Κοινοτήτων.
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση της 10ης Φεβρουαρίου 2004 με την οποία η Ευρωπαϊκή Επιτροπή αρνείται στον προσφεύγοντα την πρόσβαση στον εφεδρικό πίνακα του γενικού διαγωνισμού Α7/Α6 COM/A/637, καθώς και στις ατομικές αποφάσεις διορισμού υπαλλήλων στον βαθμό Α6 από τις 5 Οκτωβρίου 1995,
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα.
            
         Λόγοι ακυρώσεως και κύρια επιχειρήματα:
   Ο προσφεύγων βάλλει κατά της αποφάσεως της καθής με την οποία δεν του επετράπη η πρόσβαση στον πίνακα επιτυχόντων του γενικού διαγωνισμού Α7/Α6 COM/A/637, καθώς και στις ατομικές αποφάσεις διορισμού υπαλλήλων στον βαθμό Α6 από την 5η Οκτωβρίου 1995.
   Προς στήριξη των ισχυρισμών του, ο προσφεύγων προβάλλει, πρώτον, εσφαλμένη επίκληση της εξαιρέσεως του άρθρου 4 παράγραφος 1 στοιχείο β', του κανονισμού (ΕΚ) αριθ. 1049/2001, του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (1). Η εν λόγω εξαίρεση αφορά την προστασία της ιδιωτικής ζωής και της ακεραιότητας του ατόμου, σύμφωνα ιδίως με την κοινοτική νομοθεσία περί προστασίας των προσωπικών δεδομένων. Ο προσφεύγων υποστηρίζει, σχετικώς, ότι δεν μπορεί να θεωρηθεί ότι η χορήγηση των εγγράφων που ζήτησε θίγει την ιδιωτική ζωή των προσώπων που αναφέρονται σε αυτά, διότι η ιδιότητα του υπαλλήλου δεν εμπίπτει στο πεδίο της ιδιωτικής ζωής.
   Εξάλλου, δεδομένου ότι οι ατομικές αποφάσεις διορισμού υπαλλήλων των Ευρωπαϊκών Κοινοτήτων είναι δημόσιες, πρέπει να θεωρηθεί ότι συντρέχει παράβαση του άρθρου 5 στοιχείο β', του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (2).
   Ο προσφεύγων επικαλείται επίσης παράβαση της υποχρεώσεως αιτιολογήσεως και παραβίαση της αρχής της χρηστής διοικήσεως.
   
      (1)  ΕΕ L 145 της 31.5.2001, σ. 43.
   
      (2)  ΕΕ L 8 της 12.1.2001, σ. 1.